《洪庆善提刑罢官过建康惠诗和答》
宋代·张守

若人儒林秀，俊声自孩提。振鬣日千里，众眼惊月题。

盍登要路津，献纳苏黔黎。聊乘使者车，枳棘非鸾栖。

戢翼下吴会，客路秋风凄。弭帆江之滨，归梦先苕溪。

寄傲水南北，忘怀玉东西。况乃味禅悦，已知昔途迷。

坐笑老婆禅，杖拂劳提撕。祗应浩然气，中宵吐虹霓。

功名傥来遇，未免云衢跻。秖今宠辱际，渊澄看旋鲵。

龙钟秣陵守，短发那胜篦。邂逅见亹亹，野鹤羞凡鸡。

言句谢筌筏，未易穷端倪。归来见詹尹，宁复问突梯。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。